Tuisgemaak | Dion se gedagtes
« Seep en water (vervolg)
Soek somer? »
April 30, 2010 by Dion Hierdie “homestead”-ding het nou geheel posgevat by my. Ons gebruik nog steeds groentes en kruie uit ons eie tuin, en ek het nou-die-dag die moed bymekaar geskraap om van ons slaghoenders “gebruik te maak”. Hulle het op ‘n stadium gekom waar hulle nie groter sou word nie en ons net geld sou kos aan voer, so hulle is vrieskas toe. Dit was nie aangenaam nie, maar ek moes seker daaraan gedink het voordat ek hulle gekry het, nê? Ek het laasnaweek ‘n groot pot hoenderkerrie gemaak en glo my, dit was die moeite werd. Ons is nou in groot afwagting vir wanneer die eerste klompie eiers tevoorskyn gaan kom – dit gaan nogal amper feestelik wees!
Op ‘n ander trand – ek het nou Woensdag gedurende my gereelde nawerkse kuiertjie by Fruit & Veg se afslaghoekie afgekom op sakkies perskes vir R 6.00. Net om weer van die onderwerp af te spring gou – twee dae voor dit het ek 5kg wortels vir R 35.00 gekry. Dit was nogal ‘n winskopie, siende dat wortels ewe skielik so blêddie duur geword het! Diè was geskil, gesny en geblansjeer vir 1 minuut in kokende water, afgekoel in kouewater en het opsluit die vrieskasvoorraad aangevul! Twee dae voor dit het ek 500g pakkies pruimedante gekry – 4 vir R 20.00. Hulle was ontpit en by ‘n klomp ander dinge gegooi en opgekook in ‘n pruimedant-blatjang wat drie maande gebottel moet staan voor gebruik. Ek kan nie wag om te proe hoe dit uitgekom het nie! As enige van julle die resep soek, skree net… Terug na die perskes – hulle was effe gekneus en verkleur, maar nog bruikbaar. My opgewondenheid oor die wonderlike winskopie was effens gefnuik toe ek by die huis kom en geen wederkerige opgewondenheid uit my drie vrouens kon kry nie! Wel, rol maar die moue op en doen dit self. Ek het besluit om vir ons ‘n lekker konfyt te maak, soos volg:
Sowat 2kg fynerig opgesnyde geel taaipitperskes (Mooi skoon gewas en slegte dele uitgesny, skil nog aan)
Sowat drie koppies water
Ek het die suiker in die water in ‘n pot opgelos op lae hitte, die perskes ingegooi en die suurlemoensap bo-oor gegiet. Nadat ek seker gemaak het dat die suikerwater en perskes goed deurgeroer was het ek die deksel opgesit en die storie aan die kook gekry. Ek het dit stadig gekook met die deksel op vir die eerste halfuur, net om die perskes te kneus, en vandaar met die deksel af sodat dit kan begin vogtigheid verloor. Ek is nie seker hoe lank ek dit gekook het nie – ek dink so 2 na 2½ ure. Dit begin so mettertyd dikker raak en dan moet jy dit maar net dophou. Ek wou ook so bietjie van ‘n fyner konfyt gehad het, so ek het dit nog so tussendeur “gemash” ook. As dit mooi dik is en met omtrent die helfte in volume verminder het, bottel dit net so warm – dit help om die bottels te steriliseer – en skroef toe. Dit kan onmiddelik (na afkoeling, natuurlik!) gebruik word, of op jou rak gebêre word. Dit is heerlik en glad nie stroopsoet nie, en dit lyk fantasties as dit so vars gebottel op die rak sit! Soos op die plaas, ja!